Cú Chulainn, ulsterški junak, stajao je na gazu kod Cooleyja,
spreman suočiti se s cijelom vojskom sam samcat --
sve radi jednog bika.
Dotična vojska je pripadala kraljici Meadhbh od Connaughta.
Razjarena time što joj je muž prisvojio bijelog bika strašne snage,
zaputila se uhvatiti basnoslovnog smeđeg ulsterškog bika
pod svaku cijenu.
Nesrećom, ulsterški kralj je izabrao taj trenutak
da natjera božicu Macha da se s njime trudna utrkuje na bojnim kolima.
Za odmazdu, sručila je na njega i cijelu njegovu vojsku grčeve u trbuhu
koji su sablasno nalikovali porađanju -- svi osim Cú Chulainna.
Premda je bio najbolji ratnik u Ulsteru,
Cú Chulainn je znao da se ne može sam uhvatiti u koštac s cijelom vojskom.
Pozvao se na sveti obred dvoboja
kako bi se borio s uljezima jedan po jedan.
Ali kako se približavala vojska kraljice Meadhbh,
jedna ga je stvar brinula više od strašne kušnje pred njim.
Prije mnogo godina, Cú Chulainn je otputovao u Škotsku
kako bi vježbao s glasovitim ratnikom Scáthachom.
Tamo je upoznao mladog ratnika iz Connaughta po imenu Ferdiad.
Živjeli su i vježbali se rame uz rame, i uskoro su postali bliski prijatelji.
Kada su se vratili u svoje domove,
Cú Chulainn i Ferdiad su se našli na suprotnim stranama u ratu.
Cú Chulainn je znao da Ferdiad maršira u Meadhbhovoj vojsci,
i da će se, ako uspješno odbije njene trupe,
njih dvoje na koncu sresti.
Dan za danom, Cú Chulainn je sam branio Ulster.
Poslao je glave nekolicine svojih protivnika natrag u Meadhbhin kamp,
dok je prodiruća voda gaza odnijela druge.
Ponekad bi upao u trans i pobio stotine ratnika zaredom.
Kada god bi vidio kraljicu u daljini, bacao bi na nju kamenje --
bez da ju je uspješno pogodio,
ali jednom se dovoljno približio da obori vjevericu s njenog ramena.
U taboru Connaughta, Ferdiad se pritajio,
čineći sve što je mogao da izbjegne trenutak
kada će se morati suočiti sa svojim najboljim prijateljem u borbi.
Ali kraljica je nestrpljivo čekala da se domogne vrijednog bika,
a znala je da je Ferdiad njena najbolja prilika da pobijedi Cú Chulainna.
Stoga ga je izazvala i ispitala njegovu čast
dok nije imao drugog izbora osim borbe.
Dvojac se suočio na gazu, jednako snažni i vješti
u rukovanju bilo kojim oružjem koje su koristili.
Zatim, trećeg dana njihove borbe, Ferdiad je prešao u vodstvo
nad iscrpljenim Cú Chulainnom.
Ali Cú Chulainn je imao još jedan as u rukavu:
njihova učiteljica je podijelila jednu tajnu samo s njim.
Rekla mu je kako da prizove Gáe Bulg,
čarobno koplje izrađeno od kostiju morskih životinja
koje su ležale na dnu oceana.
Cú Chulainn je prizvao koplje, nasmrt probo Ferdiada i srušio se.
Meadhbh je iskoristila priliku i ujurišala s ostatkom svoje vojske
kako bi zarobila smeđeg bika.
Napokon, ljudi Ulstera su se počeli oporavljati od svoje čarobne bolesti
i bacili su se u potjeru.
Ali bilo je prekasno: kraljica Meadhbh je prešla granicu bez ogrebotine,
vukući smeđeg bika sa sobom.
Stigavši doma, Meadhbh je zatražila još jednu borbu,
ovoga puta između smeđeg bika i bijelog bika njenog muža.
Bikovi su bili izjednačeni i nadmetali se dugo u noć,
vukući jedan drugog po cijeloj Irskoj.
Nakon dugog vremena, smeđi bik je ubio bijelog bika
i kraljica Meadhbh je konačno bila zadovoljna.
Ali smeđem biku pobjeda ništa nije značila.
Bio je umoran, ozlijeđen i shrvan.
Ubrzo nakon toga umro je od slomljena srca, ostavljajući iza sebe
zemlju koja će ostati opustošena Meadhbhinim ratom još godinama.